khistorydata/jeongjo-sjw-relations huggingface dataset:
정조 4년
又以義禁府言啓曰。副護軍閔義爀。亟施屛裔之典事。承傳啓下矣。閔義爀慶尙道昆陽郡屛裔。而以承傳內辭意。具罪目。依例發遣府書吏押送配所。何如。傳曰。啓批微示予意。不特本事而已。苟有不謹之端。止此足以知戢。若無是也。又可謂冤矣。以此以彼。合有參恕之道。而旣允臺啓。公議亦已伸矣。此草記分揀。
정조 4년
司諫金履禧。掌令尹行晉。持平崔守魯李益運。獻納朴在源。校理姜忱林濟遠。副校理李時秀。正言李濟萬。修撰徐鼎修。副修撰金宇鎭徐有成啓曰。請喬桐府黜置罪人鄭致達妻。快正王法。以洩神人之憤。請還寢遠竄罪人韓翼謩金吾草記勿施之命。仍施遠竄之典。請放歸田里罪人金相福。亟令王府。拿鞫嚴問。快正王法。請黑山島圍籬罪人龜柱。亟加嚴鞫。快正王法。請削黜罪人洪樂純。爲先中途付處。答三司曰。不允。措辭見上
정조 4년
掌令金翊休。正言柳協基啓曰。請濟州牧移配罪人敬彬。亟令王府。更爲設鞫得情。請彦衡養遂獻遂。竝令王府。設鞫嚴問。請還寢會遂絶島定配之命。仍令王府。設鞫得情。請還寢李觀源定配之命。更令王府。設鞫得情。請遲晩後物故罪人啓能。亟施孥籍之典。請令王府一依古典。趾賤等凶種之年未滿者。待其稍長。卽施邦刑。俾絶凶逆易種養禍之患。請物故罪人志恒之支屬應坐者。絶島散配。請洪國榮爲先亟施遠竄之典。答兩司曰。不允。末端事速卽停。措辭見上
정조 4년
掌令金翊休啓曰。請大靜縣爲奴罪人金壽賢。依律處斷。請興陽縣爲奴罪人河翼龍。南海縣爲奴罪人金重得。亟令王府。設鞫得情。快正王法。請梁山郡定配罪人錫達。依律處斷。請大靜縣定配罪人聖中。亟令王府。設鞫嚴問。期於得情。快正王法。請削版罪人有臣宗甲義駿。竝令王府。設鞫嚴問。依律處斷。請鍾城府定配罪人趙濟泰。海南縣定配罪人李潤成。更令王府。設鞫得情。施以當律。請楸子島定配罪人趙嵎。亟寢酌處之命。仍令王府。設鞫得情。快正王法。請薪智島荐棘罪人瑩中。設鞫嚴問。快施當律。請濟州牧定配罪人後樂。亟令王府。更加嚴鞫。期於得情。請三水府定配罪人孫效忠。泗川縣定配罪人柳仁培。放逐本鄕。罪人沈德一李鳳昌李德成。罪人申世輝蔡伯周盧聖翊。仍令王府。更加嚴鞫。期於得情。請楸子島安置罪人李普行。亟令王府。拿鞫嚴問。答府曰。不允。趙濟泰等事趙嵎事。亟停勿煩。措辭見上
정조 4년
正言柳協基啓曰。請大靜縣爲奴罪人金壽賢。更令王府。設鞫嚴問。依律處斷。請爲奴罪人河翼龍金重得。亟命王府。設鞫得情。快正王法。請海南縣定配罪人李弘濟。亟令王府。設鞫嚴問。請大靜縣定配罪人聖中。放逐罪人有臣宗甲義駿等。竝令王府。設鞫嚴問。期於得情。快正王法。請金甲島爲奴罪人克觀。古今島爲奴罪人克泰。泗川縣定配罪人萬赫。更令王府。嚴鞫得情。快正王法。請定配罪人具翼遠。亟寢酌處之命。仍令王府。嚴鞫得情。快施當律。請減死安置罪人大燮。亟寢酌處之命。仍令王府。設鞫得情。快正王法。請減死罪人弼海。亟寢酌處之命。仍令王府。設鞫得情。快正王法。請遠竄罪人安兼濟李宅鎭。亟命王府。竝加嚴鞫。期於得情。依律處斷。請恒善支屬。亟命散配。日謙兄弟。竝投絶島。以嚴隄防。請荐棘罪人瑩中。亟令王府。設鞫嚴問。快施當律。請固城縣投畀罪人李鎭常。巨濟府絶島安置罪人朴宗集。亟令王府。拿鞫得情。施以當律。請濟州牧減死定配罪人範聖。依律處斷。請減死定配罪人德秀。亟令王府。更加嚴鞫。快正王法。請逆賊尙魯。亟施孥戮之典。請前參判李義翊。亟施屛裔之典。新除授獻納李鼎揆。時在慶尙道慶州地。請斯速乘馹上來事。下諭。答院曰。不允。安兼濟等事埏事。亟停勿煩。下諭事依啓。
정조 4년
江華留守趙㻐疏曰。伏以日吉辰良。嘉禮順成。臣民慶祝。曷有其極。仍念臣杜門屛息。追愆訟尤。自分爲明時之棄物。不意給牒之恩。甄敍之命。竝下於一朝。仍又畀之以江都保釐之任。大聖人涵容曠蕩之德。藹然若春風之噓枯。負累賤臣。何以得此。驚惶感激。罔知所以自措也。噫。臣隨事昏滯。前後僨誤。莫非臣自作之孼。而至於昨秋。又陷於一日四逋之科。近地薄譴。匪罪伊恩。纔過數朔。旋蒙宥釋。所下傳敎中。若曰聞有老母。特爲放送。臣手奉恩綸。感涕自逬。而臣母則年已九耋耳。篤老而心弱。見臣之歸。如見已死之人。抱持悲泣。嗚咽而責臣曰。微聖上至仁。吾何以復見汝乎。獲譴於君父。而爲不忠之臣。貽戚於病母。而爲不孝之子。一則汝罪。二則汝罪。臣雖頑如木石。寧不刻心痛悔。以圖其自新乎。顧今罪名已解。眷渥愈隆。臣於此。宜卽竭蹶趨進。以伸叩謝之忱。而第念向來嚴旨。實是人臣之極罪。靜言追思。迄猶悚懍。其何敢自同平人。揚揚冒膺乎哉。嗚呼。臣之憒憒儱侗。百無一能。而偏荷特達之知。年除歲遷。躐致隆顯。頂踵毛髮。無非我殿下洪造。區區欲報之誠。銘在心曲。而效蔑絲毫。罪積丘山。此殆臣過福之災也。況此所叨之職。責任甚重。一自統禦新設。事面比前逈別。尤非如臣謭劣所可堪承。玆敢略入文字。仰控衷懇。伏乞聖明。俯賜鑑察。亟命鐫改。以幸公私焉。答曰。省疏具悉。鎭撫一方黎庶。統禦三道戰艦。制置甚係不輕。卿其往欽哉。
정조 4년
庚子四月初二日辰時。上御誠正閣。禮房承旨入侍時。禮房承旨徐有防。記事官鄭東浚。記注官李𤧣。記事官徐龍輔。以次進伏訖。上曰。王大妃殿進御二錢重人蔘粟米飮一貼煎入。出榻敎上命書傳敎曰。此亦課試。亦有申禁。則違式與借書。若是夥然。胡大事也。不有法禁。若是之容易乎。違格人借書人。雖捧現告。今番則不必論罪。徒近屑屑之歸。而至於入格人。亦是借書。此則不可置之。當朔楷字朔書。一竝勿施。更令書進後。復有此等之弊。該房難免不審之失。以此愓念知悉。仍命退。諸臣以次退出。
정조 4년
庚子四月初二日初更。上御誠正閣。禮房承旨入侍時。右承旨徐有防。記事官金載瓚李𤧣徐龍輔。以次進伏訖。命讀宗廟夏享祭報府。命書傳敎曰。發遣吏郞。明日受香諸執事淸齋。摘奸以來。又命書傳敎曰。各司久任郞廳。明日來待。又命書傳敎曰。江華留守催促辭朝。命讀奏公事訖。命退。承史以次退出。
정조 4년
行都承旨鄭一祥坐。左承旨李亨逵坐直。右承旨徐有防坐。左副承旨朴祐源坐直。右副承旨金魯淳坐。同副承旨沈豊之坐。注書鄭東浚仕金載瓚仕直。事變假注書趙興鎭仕。
정조 4년
傳于鄭一祥曰。奉審承旨入侍。
정조 4년
以備忘記。傳于徐有防曰。觀此萊伯狀啓。甚爲精詳。新到之初。銳意奉公可知。殊極嘉乃。嗣後莫或怠忽事回諭。至於濟州子弟之漂泊異洋。得以生還。可謂奇矣。而尙今拘囚。豈無忍歸之情。許多人物之免死。已不勝多幸。若其進貢物種之遺失。何暇論也。卽令解送本土事。亦爲下諭。其中渰死一名。令本牧恤典題給事。下諭于濟州牧使處。
정조 4년
以備忘記。又傳于曰。因漂泊人事思之。諸道皆有燒死渰死人等。枚擧登聞。有題給恤典之例。而至於濟州。則以此登聞。絶未見也。豈止轉報道臣而然乎。此後恤典。依他道例擧行。而海外之地。有難等待。該曹覆啓之回下。亦依諸凡民事軍政便宜爲之之例。使之先擧行後狀聞事。定式施行。自戶曹卽爲分付。
정조 4년
以備忘記。傳于鄭一祥曰。故重臣。卽予舊時賓客。實有甘盤之誼。生前所坐。元不關於忠逆義理。而死而不得復其爵秩。嘗所愍惻于中矣。蓋重臣之厚被人言。以其居相近地相適。而重以差欠若浼之義。竟招同浴之計。此則勢安得不愁。予之矍愁衋然。久而不忘者。別有在焉。伊時事端。巧發於再上疏本之後。而疏語亦不過指陳袞闕也。不幸此疏。適促遭罹之禍。在朝廷。得無訑訑之嫌乎。屢提此事。申諭筵席。可使重臣有知。庶感予意也。向時復官之命。因喉院之繳還。未克頒宣。而細入思量。無言隄防。更何必持難。前判書趙明鼎。特令該曹。復官爵弔祭等事。依例擧行。
정조 4년
以慶尙監司趙時俊。以殺獄稽滯。惶恐待罪事啓本。傳于朴祐源曰。勿待罪事回諭。
정조 4년
庚子四月初三日卯時。上御誠正閣。奉審承旨入侍時。右承旨徐有防。記事官鄭東浚。記注官李𤧣。記事官徐龍輔。以次進伏訖。上曰。奉審以來乎。有防曰。臣馳詣奉審。仍爲摘奸則無頉。諸執事進排官。亦皆無闕。祭物各別精潔熟設之意。亦爲申飭而來矣。仍命退。諸臣以次退出。
정조 4년
庚子四月初三日卯時。上御誠正閣。軍士房承旨入侍時。左副承旨朴祐源。記事官金載瓚李𤧣徐龍輔。以次進伏訖。上曰。各司久任郞廳。姑不入來乎。對曰。尙未及入來矣。命書傳敎曰。禮房承旨。馳詣宗廟。奉審摘奸以來。命書傳敎曰。久任郞廳。多有差祭人云。更待下敎待令。命書榻敎曰。王大妃殿進御二錢重人蔘粟米飮一貼煎入。命退。承史以次出。
정조 4년
庚子四月初三日申時。上御誠正閣。左副承旨入侍時。左副承旨朴祐源。記事官金載瓚李𤧣徐龍輔。以次進伏訖。上曰。今日玉堂入直誰也。對曰。李時秀朴在源矣。上曰。坐直承旨持公事入侍。玉堂上番入侍。宣傳官二人待命。騎馬二匹立之。賤臣還奏曰。玉堂上番。晝仕出去。姑未入來矣。左承旨李亨逵進伏。命讀嶺營仇太漸査啓。戶曹恤典啓目。統制使玉浦萬戶到鎭狀啓。公忠都事稅船過境狀啓。黃海監司新溪反庫啓本。開城留守農形狀啓。平安監司鐵山府使到任狀啓。慶尙監司機張倭船漂流狀啓。吏曹徐有成乞郡啓目。命書判付訖。命書榻敎曰。王大妃殿進御二錢重人蔘粟米飮一貼煎入。命退。承史以次出。
정조 4년
行都承旨鄭一祥坐。左承旨李亨逵坐。右承旨徐有防坐。左副承旨朴祐源坐直。右副承旨金魯淳坐。同副承旨沈豊之坐直。注書金載瓚仕一員未差。假注書趙興鎭仕直。事變假注書姜彙鈺病。
정조 4년
藥房都提調臣鄭弘淳。提調臣洪樂性。副提調臣鄭一祥啓曰。伏未審日間。聖體。若何。王大妃殿症候。益有差勝之節乎。今日臣等率諸御醫入侍。仰承諸節爲宜。惠慶宮氣候。何如。臣等不任區區伏慮。敢來問安。竝此仰稟。答曰。知道。慈殿慈宮氣候一樣。待後日次入侍。宜矣。
정조 4년
傳于鄭一祥曰。吏判旣已上來。政事今日爲之。
정조 4년
傳于沈豊之曰。黃海監司留待。
정조 4년
有政。吏批。判書金鍾秀進。參判鄭民始病。參議未差。行都承旨鄭一祥進。啓曰。活人署別提鄭喆祚。受由過限未上來。依例改差。何如。傳曰。允。近來有虛司果陞付者。文參上甄復之類。果准定式之窠而然乎。相考抄啓。以李敬養爲吏曹參議。石宗克爲奉常僉正。尹光孚爲司僕主簿。李惟稱爲典設別提。尹行儼爲司饔奉事。盧賢鶴爲活人別提。檢閱鄭東浚。奉常奉事金鼎國單付。
정조 4년
兵批。兼判書蔡濟恭病。參判李萬恢病。參議尹勉升病。參知南柱老入直進。同副承旨沈豊之進。副司直宋億。副司果宋持常單付。
정조 4년
備邊司薦望。趙時偉爲廣州府尹。
정조 4년
鄭東浚移職代。趙興鎭爲假注書。
정조 4년
鄭一祥啓曰。檢閱鄭東浚。旣已付職。卽爲牌招入直。何如。傳曰。允。
정조 4년
金魯淳啓曰。因正言李濟萬所啓。當該騎郞亟施譴責之典事。蒙允矣。以何傳旨捧入乎。取稟。傳曰。汰去傳旨捧入。
정조 4년
趙興鎭陞付代。姜彙鈺爲事變假注書。
정조 4년
鄭一祥。以吏曹言啓曰。本曹參議今當差出。而曾經之人方在解由未出中。無以推移備擬。合有變通之道。何以爲之。敢稟。傳曰。知道。解由勿拘。
정조 4년
又以吏曹言啓曰。文參上甄復之類。果准定式之窠乎。相考抄啓事。命下矣。文參上甄復窠儀賓都事任玉。健元陵令洪啓沃。顯陵令金廷龍。恭陵令朴重慶。溫陵令李煒。長陵令睦祖永。永陵令辛普謙。廣興主簿邊得翰。典設別提李胤馥。活人別提鄭喆祚。合爲十窠。而活人別提。今始作窠。故又以文官前銜擬入之意。敢啓。傳曰。知道。
정조 4년
又以吏曹言啓曰。卽接成均館牒報。則學正吳錫齡。旣帶耆老所守直官之任。則養賢庫直長。例不得兼帶云。養賢直長吳錫齡。今姑改差。何如。傳曰。允。
정조 4년
大司諫李在學。司諫金履禧。掌令尹行晉。持平崔守魯李益運。校理姜忱林濟遠。副校理李時秀徐鼎修。正言李濟萬沈樂洙。修撰徐有成。副修撰朴在源金宇鎭啓曰。請喬桐府黜置罪人鄭致達妻。快正王法。以洩神人之憤。請還寢遠竄罪人韓翼謩。金吾草記勿施之命。仍施遠竄之典。請放歸田里罪人金相福。亟令王府。拿鞫嚴問。快正王法。請黑山島圍籬罪人龜柱。亟加嚴鞫。快正王法。請削黜罪人洪樂純。爲先中道付處。措辭見上答三司曰。不允。
정조 4년
大司諫李在學。司諫金履禧。掌令尹行晉。持平崔守魯李益運。正言李濟萬沈樂洙啓曰。請濟州牧移配罪人敬彬。亟令王府。更爲設鞫得情。請彦衡養遂獻遂。竝令王府。設鞫嚴問。請還寢會遂。絶島定配之命。仍令王府。嚴鞫得情。請還寢李觀源定配之命。更令王府。設鞫得情。請遲晩後物故罪人啓能。亟施孥籍之典。請令王府。一依古典。趾賊等凶種之年未滿者。待其稍長。卽施邦刑。俾絶凶逆易種養禍之患。請物故罪人志恒支屬應坐者。絶島散配。請洪國榮爲先亟施遠竄之典。答兩司曰。不允。末端事。胡不遄停乎。措辭見上
정조 4년
掌令尹行晉啓曰。請大靜縣爲奴罪人金壽賢。依律處斷。請興陽縣爲奴罪人河翼龍。南海縣爲奴罪人金重得。亟令王府。設鞫得情。快正王法。請梁山郡定配罪人錫達。依律處斷。請大靜縣定配罪人聖中。亟令王府。設鞫嚴問。期於得情。快正王法。請削板罪人有臣宗甲義駿。竝令王府。設鞫嚴問。依律處斷。請鍾城府定配罪人。趙濟泰。海南縣定配罪人李潤成。更令王府。設鞫得情。施以當律。請楸子島定配罪人趙嵎。亟寢酌處之命。仍令王府。設鞫得情。快正王法。請薪智島荐棘罪人瑩中。設鞫嚴問。快施當律。請濟州牧定配罪人後樂。亟令王府。更加嚴鞫。期於得情。請三水府定配罪人孫效忠。泗川縣定配罪人柳仁培。放逐本鄕罪人李鳳昌沈德一李德成。罪人申世輝蔡伯周盧聖翊。仍令王府。更加嚴鞫。期於得情。請楸子島安置罪人李普行。亟令王府。拿鞫嚴問。答府曰。不允。趙濟泰等事趙嵎事。亟停勿煩。措辭見上
정조 4년
正言李濟萬啓曰。請大靜縣爲奴罪人金壽賢。更令王府。設鞫嚴問。依律處斷。請爲奴罪人河翼龍金重得。亟命王府。設鞫得情。快正王法。請海南縣定配罪人李弘濟。亟令王府。設鞫嚴問。請大靜縣定配罪人聖中。放逐罪人有臣宗甲義駿等。竝令王府。設鞫嚴問。期於得情。快正王法。請金甲島爲奴罪人克觀。古今島爲奴罪人克泰。泗川縣定配罪人萬赫。更令王府。嚴鞫得情。快正王法。請定配罪人具翼遠。亟寢酌處之命。仍令王府。嚴鞫得情。快施當律。請減死安置罪人大燮。亟寢酌處之命。仍令王府。設鞫得情。快正王法。請減死罪人弼海。亟寢酌處之命。仍令王府。設鞫得情。快正王法。請遠竄罪人安兼濟李宅鎭。亟命王府。竝加嚴鞫。期於得情。依律處斷。請恒善支屬。亟命散配。日謙兄弟。竝投絶島。以嚴隄防。請荐棘罪人瑩中。亟令王府。設鞫嚴問。快施當律。請固城縣投畀罪人李鎭常。巨濟府絶島安置罪人朴宗集。亟令王府。拿鞫得情。施以當律。請濟州牧減死定配罪人範聖。依律處斷。請減死定配罪人德秀。亟令王府。更加嚴鞫。快正王法。請鎭海縣定配罪人埏。亟令王府。拿鞫得情。仍施當律。其應坐支屬。不可遠地散配而止。亦竝施絶島之典。請逆賊尙魯。亟施孥戮之典。請削黜罪人李義翊。亟施屛裔之典。有國之政。紀綱爲先。今日紀綱。可謂末之奈何。雖以跟隨一事言之。前後飭敎。不啻嚴截。而乍嚴旋弛。終無改觀之效。騎郞之通擬三司。參用新進。以其不畏强禦。使之如法禁斷。而平日之禁。只見切切於小司殘署之因公來往而已。至於卿宰騶從。或拘顔私。或拘勢力。不敢用一切之法。此固該曹堂郞之不善奉行之致。而苟究其本。卿宰之不能脫祛舊習。恪遵成憲之故也。雖以臣近日所見言之。每當朝會之時。闕中喧譁雜沓。職由於騶率之法外濫率。蓋其見阻於金虎。則必又排入於丹鳳。及夫齊會。其數猥多。事體道理。豈容如是。請近日入直堂郞。爲先嚴飭。此後卿宰之冒法濫率者。隨現重勘。內侍騶從。自有限制。而十餘年來。猥濫轉甚。式至于今。莫能知戢。駿馬衆騶。呼唱呵辟。殆與外朝卿宰無別。路人指點。識者憂嘆。而司謁司鑰之諉非番次。敢以便服。往來於差備門近處。尤極驚駭。幺麽賤類。焉敢乃爾。且以掖隷事言之。殿下臨御以後。政先近始。痛加裁抑。其所驕橫。庶見懲畏。比年以來。漸不如初。辭陛之守令。或至把袖而索錢。六鎭之邊將。或訢備局而稱冤。又況街路。去紅袖偃着白衣。略無顧忌。大關紀綱。以臣詣臺時所目擊者如此。則外此而安知無何許橫肆之弊乎。請令有司。內侍掖屬之此等無嚴者。隨現重繩。各別禁斷。騎曹棍罰。自有定限。苟或踰濫。所失非細。南城廟門。定置官卒。以禁攔入。事體自別。而聞騎曹郞官。以不許攔入。拿致守卒。輕加重棍云。雖未知其間事故之如何。而戒在濫棍。事亦怪駭。將臣欲以此草記論勘。不免中止云。此是新進郞官生疎誤着之致。而若是當論之事。一請規警。有何不可。而不之論列乎。以此以彼。俱有所失。請當該騎郞。亟施譴責之典。當該大將。亦爲推考。殿庭朝會。貴在肅穆。其進其退。當以班資。而其入也旣無次序。其退也又極紛沓。雖以日前誓戒罷後言之。伊時飭敎。丁寧諄複。而殿座纔罷。大臣未出。班行迭出。惟恐或後。申飭之下。安有如許道理。請當日押班監察。姑先推考。此後則使禮都監。各從資級。引而以入。引而以出。俾無如前雜亂之患。筵席事體。何等嚴重。而近年以來。無論大小朝會。凡諸筵臣。或欠敬謹之道。此則實緣向來權奸。恃寵自恣。不有人臣之禮。進退周旋。全無畏愼之念外此。臣僚慣於目見。亦不知自歸躬犯而然。可勝嘆哉。上達之際。未有離席起伏之禮。下敎之時。率多從傍勦說之擧。肅肅賓筵。寧容如許禮貌。臨筵寬假。雖爲聖人藏疾之量。隨事規警。係是官師相與之意。此後群下之不遵筵體者。請令三司之臣。隨聞見論劾。篆字楷書之逐朔課試者。法意有在。借手違式之不敢襲謬者。明有飭敎。而日昨諸文臣之又復故犯。誠可寒心。聖度天大。只令改書。不加何問。雖甚欽仰。其在懲後之道。不可置而無罰。請日昨現告諸人。一竝從重推考。該房承旨之未能照察。循例捧入。亦涉未安。一體推考。答院曰。不允。安兼濟等事埏事。亟停勿煩。末端六件事。近日寂寥之時。有此矯警之說。予用嘉乃。依啓。措辭見上
정조 4년
敎黃海監司尹坊書。王若曰。務虞廷詢岳牧之治。惟賢是用。任周家作屛翰之責。捨卿其誰。簡惟在心。委以方面。念海西卄三州區域。卽我東五百里侯綏。地勢跨浿松之雄。其俗則貨財弓馬。土産兼水陸之富。厥貢惟銅鐵稻魚。遼燕之冠蓋相望。供億難給。荒唐之船舶交集。虞憂亦多。嗟。營鎭自數十年來。而弊瘼難一二計者。宮府之折受雖減。尙切窮民剝膚之憂。鹵礦之稅入不均。誰禁猾吏染指之習。儒習便同蠻觸。遐俗之關節成風。帑藏盡歸尾閭。積弊之矯革無日。顧玆州比他爲重。當是時誰可往欽。惟卿。舊業靑氈。早歲黃甲。持身以恬雅謹飭。綽有古名家規模。斂跡於躁競浮華。蔚爲當世人推許。才學暫試。在雷筵晉講之時。眷遇始隆。自銀臺升秩之後。五佩郡紱。夙著綜核之譽。一乘燕槎。益勵廉簡之操。惟利器宜試盤根。而通材合置於方岳。玆授卿以黃海道觀察使兼兵馬水軍節度使巡察使海州牧使。卿其祗服寵命。勉殫良圖。明三考黜陟之規。柔不茹而剛不吐。審一方按廉之政。威以濟而恩以懷。帆風可憂。海防之瞭望必飭。桑雨有備。山城之繕修宜勤。及今年事之稍豊。毋忽廣儲蓄之道。念彼生民之久困。寧緩布德惠之方。自餘稟裁。厥有典憲。於戲。攬裘帶於芙蓉堂。予則忘西顧之憂。戀軒陛於蓬萊宮中。卿必切北望之悃。故玆敎示。想宜知悉。校理姜忱製進
정조 4년
庚子四月初四日申時。上御誠正閣。黃海監司入侍時。黃海監司尹坊。同副承旨沈豊之。假注書趙興鎭。記事官徐龍輔鄭東浚。以次進伏訖。上曰。海西一道。近年以來。連値凶歉。民生艱乏。如不撫摩安集。難以回蘇。且風俗獰悍。間施威猛。俾懲奸猾之習。坊曰。敬奉聖敎。當謁誠遵行矣。命海伯先退。坐直承旨入侍。出榻敎左副承旨朴祐源進伏。命書榻敎曰。王大妃殿進御二錢重人蔘粟米飮一貼煎入。命讀公事訖。命退。諸臣以次退出。
정조 4년
行都承旨鄭一祥坐。左承旨李亨逵坐。右承旨徐有防坐直。左副承旨金魯淳坐。右副承旨金魯永坐直。同副承旨沈豊之坐。注書金載瓚仕一員未差。假注書趙興鎭仕直。事變假注書姜彙鈺仕。
정조 4년
傳于徐有防曰。江華留守吏曹堂上入侍。
정조 4년
以吏曹參議李敬養牌不進罷職傳旨。傳于徐有防曰。無端違牌。有何情勢乎。此傳旨勿施。旣有銓官入侍之命。方欲晉接。不必牌招。使之惟意。及期進止。
정조 4년
鄭一祥啓曰。新除授廣州府尹趙時偉。時無加資之命。何以爲之。敢稟。傳曰。加資。
정조 4년
有政。吏批。判書金鍾秀進。參判鄭民始進。參議李敬養進。行都承旨鄭一祥進。以尹尙東爲修撰。朴宗來爲兵曹佐郞。吳著爲軍資正。兼養賢庫直長金文瑞單付。廣州府尹趙時偉。今加通政加資事承傳。
정조 4년
兵批。兼判書蔡濟恭病。參判李萬恢病。參議尹勉升入直進。參知南柱老。行都承旨鄭一祥進。副司直朴祐源單付。
정조 4년
徐有防。以實錄廳郞廳。以摠裁官意啓曰。本廳纂修之役。時日爲急。分排朔數。連加督飭。而堂上兪彦鎬。所受月日。尙餘三朔之多。事極可悶。聞其親病已向差愈云。卽令政院。各別催促。使之不日上來察任。何如。傳曰。允。另加申飭。使卽上來編摩。而雖以在京堂上言之。一日所修。極爲零星。如近日永晷。遲滯至此者。任惰極矣。借曰。意閱雖過數十板。抄出只是七八張云。而此亦有不然者。傳敎之下。諸堂之慢忽。不可無警。一竝爲先從重推考。日前亦有提敎者。今日紀綱。何敢望先大王朝。而諸臣若知嚴畏之意。烏可乃爾。各別嚴飭。期於從速收殺。堂郞之晏進蚤歸。尤極寒心。亦依先朝故事。自明日頻送摘奸。以憑勤慢。卿其愓念董督。可也。
정조 4년
傳于徐有防曰。右副承旨肅拜後入侍。
정조 4년
備忘記。傳于沈豊之曰。左承旨爲軍士房。餘皆仍察。
정조 4년
大司諫李在學。司諫金履禧。掌令尹行晉。持平崔守魯李益運。校理姜忱林濟遠。副校理徐鼎修李時秀。正言沈樂洙李濟萬。修撰徐有成。副修撰朴在源金宇鎭啓曰。請喬桐府黜置罪人鄭致達妻。快正王法。以洩神人之憤。請還寢遠竄罪人韓翼謩金吾草記勿施之命。仍施遠竄之典。請放歸田里罪人金相福。亟令王府。拿鞫嚴問。快正王法。請黑山島圍籬罪人龜柱。亟加嚴鞫。快正王法。請削黜罪人洪樂純。爲先中道付處。答三司曰。不允。措辭見上
정조 4년
大司諫李在學。司諫金履禧。掌令尹行晉。持平崔守魯李益運。正言沈樂洙李濟萬啓曰。請濟州牧移配罪人敬彬。亟令王府。更爲設鞫得情。請彦衡養遂獻遂。竝令王府。設鞫嚴問。請還寢會遂絶島定配之命。仍令王府。嚴鞫得情。請還寢李觀源定配之命。更令王府。設鞫得情。請遲晩後物故罪人啓能。亟施孥籍之典。請令王府。一依古典。趾賊等凶種之年未滿者。待其稍長。卽施邦刑。俾絶凶逆易種養禍之患。請物故罪人志恒之支屬應坐者。絶島散配。請洪國榮爲先亟施遠竄之典。答兩司曰。不允。末端事速停此啓也。措辭見上
정조 4년
持平崔守魯啓曰。請大靜縣爲奴罪人金壽賢。依律處斷。請興陽縣爲奴罪人河翼龍。南海縣爲奴罪人金重得。亟令王府。設鞫得情。快正王法。請梁山郡定配罪人錫達。依律處斷。請大靜縣定配罪人聖中。亟令王府。設鞫嚴問。期於得情。快正王法。請削板罪人有臣宗甲義駿。竝令王府。設鞫嚴問。依律處斷。請鍾城府定配罪人趙濟泰。海南縣定配罪人李潤成。更令王府。設鞫得情。施以當律。請楸子島定配罪人趙嵎。亟寢酌處之命。仍令王府。設鞫得情。快正王法。請薪智島荐棘罪人瑩中。設鞫嚴問。快施當律。請濟州牧定配罪人後樂。亟令王府。更加嚴鞫。期於得情。請三水府定配罪人孫效忠。泗川縣定配罪人柳仁培。放逐本鄕罪人李鳳昌沈德一李德成。罪人申世輝蔡伯周盧聖翊。仍令王府。更加嚴鞫。期於得情。請楸子島安置罪人李普行。亟令王府。拿鞫嚴問。答府曰。不允。趙齊泰等事趙嵎事。亟停勿煩。措辭見上
정조 4년
司諫金履禧啓曰。請大靜縣爲奴罪人金壽賢。更令王府。設鞫嚴問。依律處斷。請爲奴罪人河翼龍金重得。亟令王府。設鞫得情。快正王法。請海南縣定配罪人李弘濟。亟令王府。設鞫嚴問。請大靜縣定配罪人聖中。放逐罪人有臣宗甲義駿等。竝令王府。設鞫嚴問。期於得情。快正王法。請金甲島爲奴罪人克觀。古今島爲奴罪人克泰。泗川縣定配罪人萬赫。更令王府。嚴鞫得情。快正王法。請定配罪人具翼遠。亟寢酌處之命。仍令王府。嚴鞫得情。快施當律。請減死安置罪人大燮。亟寢酌處之命。仍令王府。設鞫得情。快正王法。請減死罪人弼海。亟寢酌處之命。仍令王府。設鞫得情。快正王法。請遠竄罪人安兼濟李宅鎭。亟命王府。竝加嚴鞫。期於得情。依律處斷。請恒善支屬。亟命散配。日謙兄弟。竝投絶島。以嚴隄防。請荐棘罪人瑩中。亟令王府。設鞫嚴問。快施當律。請固城縣投畀罪人李鎭常。巨濟府絶島安置罪人朴宗集。亟令王府。拿鞫得情。施以當律。請濟州牧減死定配罪人範聖。依律處斷。請減死定配罪人德秀。亟令王府。更加嚴鞫。快正王法。請鎭海定配罪人埏。亟令王府。拿鞫得情。仍施當律。其應坐支屬。不可遠地散配而止。亦竝施絶島之典。請逆賊尙魯。亟施孥戮之典。請李義翊。爲先亟施屛裔之典。答院曰。不允。安兼濟等事李埏事。亟停勿煩。措辭見上
정조 4년
左副承旨朴祐源疏曰。伏以。臣卽接家信。則臣之本生老母。宿疾沈綿之中。又添毒感。夜來諸症。一倍苦劇。痰眩迭升。氣息懍綴。私書屢至。促臣歸護。臣聞來方寸煎灼。按住不得。忙陳短章。經出禁扄。伏乞聖慈。俯垂矜察。亟遞臣職。以便救護。仍治臣擅離之罪。以肅朝綱。千萬幸甚。答曰。省疏具悉。爾其勿辭。救護母病。
정조 4년
庚子四月初五日。兼春秋張顯慶。義禁府啓目。因黃海水使狀啓。許沙前僉使李成龍。以漂人領去實差使員。趁不來到。至以預差發送之境。爲先罷黜。其罪狀令攸司稟處亦爲有置。李成龍所供內。中路落傷。差過時刻是如。泛稱遲晩。刑推得情。何如。啓。傳曰。分揀放送爲良如敎。
정조 4년
刑曹啓目。義州居張時運衛外擊錚。爲父訟冤事。所供如此。上裁。何如。啓。傳曰。滯囚已久。與李德老供辭。卽爲議處。此後判堂如有故。三日限內。不得開坐是去等。該郞來告該房。以爲轉稟之地事。定式施行爲良如敎。
정조 4년
庚子四月初正日辰時。上御誠正閣。禮房承旨入侍時。右承旨徐有防。記事官金載瓚徐龍輔鄭東浚。以次進伏訖。命書傳敎曰。鎭安隄防。所貴竝行不悖。決不容偏彼忽此。若其言出臺閣。名係罪籍者。雖於其中。有可恕可原之人。此則非銓家所可知。而至於近所謂停望。異於古之停望。古之停望。乍試薄警。而今之停望。便爲終身轗軻之科。得非無於古之甚者乎。視諸古規。有司者難免失其傳之責矣。聞所謂被停之人。無慮幾十云。其間混淆之嘆。安保其必無。然旣曰停望。則便屬銓家事。猶是公議。自上雖不必區別存拔。而惟其復古意革新弊。豈非銓官當務之急乎。吏曹堂上今適備員。卿宰侍從堂上堂下停望人員抄出。與之相議停當。仍復博詢輿論。可以疏滯振淹者。漸次收用事。分付。又命書傳敎曰。行副司直金魯永。承旨除授。又命書傳敎曰。有下敎事。吏曹堂上牌招入侍未肅拜。參議如已上來。一體牌招。上曰。吏曹參議入京與否知入。賤臣還奏曰。日昨始入京云矣。上曰。丁酉六月三司停望。承旨拔望時。所下傳敎入之。其時堂郞知入。賤臣還奏曰。判書鄭弘順。參判權噵。參議兪彦鎬。佐郞李敬養云矣。而傳敎未及考出矣。命書榻敎曰。江華留守留待。命書傳敎曰。廣州府尹尙不肅謝。保障重地。豈容一任曠務。新除府尹趙時偉。當日辭朝。又命書傳敎曰。使行到𡊢已久。尙無渡江消息。卽令備局。行會灣府。使卽探問以聞。命書榻敎曰。王大妃殿進御二錢重人蔘粟米飮一貼煎入。又命書榻敎曰。新除授承旨牌招入直。命書傳敎曰。銓官旣已入來。在外玉堂許遞。政事當日爲之。命退。承史以次出。
정조 4년
行都承旨鄭一祥病。左承旨李亨逵坐。右承旨徐有防坐直。左副承旨金魯淳坐。右副承旨金魯永坐。同副承旨沈豊之坐直。注書金載瓚仕一員未差。假注書趙興鎭仕直。事變假注書姜彙鈺仕。
정조 4년
徐有防啓曰。明日再明日常參經筵。以國忌齋戒正日。頉稟。傳曰。知道。
정조 4년
傳于金魯永曰。禮兵房承旨入侍。
정조 4년
兵曹口傳政事。以許濈李忠彬爲宣傳官。
정조 4년
備邊司薦望。以洪秉纘爲廣州府尹。
정조 4년
傳于金魯永曰。訓鍊大將入侍。
정조 4년
傳于李亨逵曰。武藝廳右番行首別監。令攸司科治。
정조 4년
庚子四月初六日辰時。上御暎花堂。禮房承旨入侍時。右承旨徐有防。假注書趙興鎭。記事官徐龍輔鄭東浚。以次進伏訖。命書傳敎曰。曠謁經歲。孺慕彌切。初九日當詣永祐園展拜。該房知悉。又命書傳敎曰。兵曹侍衛節目中。月刀差備司禁差備儀仗仗馬。俱係不緊。勿爲磨鍊。此後永祐園展拜時。準此擧行。又命書傳敎曰。三明日展拜時。一依京擧動例擧行。曾有受敎。且是昨年申飭及初行。更令嚴飭。各司侍衛及東西班隨駕百官。依筵敎。不緊侍衛及閑漫各司。勿爲隨駕。此後仍爲定式。又命書傳敎曰。永祐園齋室。勿爲修釐窓戶。亦勿塗褙。上曰。近來日氣甚調和。各道麥農何如云耶。有防曰。近因日氣和暖。秋牟晦初間似當刈穫。而東西郊則大登云矣。上曰。東西郊旣是負郭。不可以東西郊之大登論之矣。有防曰。然矣。命退。諸臣以次退出。
정조 4년
行都承旨鄭元始坐。左承旨李亨逵坐。右承旨徐有防坐。左副承旨金魯淳坐。右副承旨金魯永坐直。同副承旨沈豊之坐直。注書金載瓚仕一員未差。假注書趙興鎭仕直。事變假注書姜彙鈺仕。
정조 4년
都承旨前望單子入之。以鄭元始落點。
정조 4년
傳于鄭元始曰。都承旨入侍。
정조 4년
兵曹口傳政事。副司直鄭一祥單付。
정조 4년
以十一日文臣殿講。取稟。傳于徐有防曰。爲之。
정조 4년
庚子四月初七曰。兼春秋張顯慶。回還冬至兼謝恩正使昌城尉黃仁點。副使行副司直洪檢狀啓。臣等一行。二月二十七日。自燕京離發之由。已爲馳啓爲白有在果。連日趲程。三月二十五日到柵門。以車卜之遲滯。延卜之未到。留滯累日。本月初三日始得出柵。初四日酉時量。還渡江出來是白乎旀。書狀官臣洪明浩。率任譯等。仍留柵外。搜檢柵貨。追後渡江計是白遣。物故驛卒一名載運之費。以義州府不虞備銀十五兩。依例出給是白乎旀。譯官金在協李邦昱等。身病俱爲危重。萬無前進之勢。故不得已使之落後是白遣。留館時及沿路聞見。依例別單上送。以備睿覽緣由。竝以馳啓爲白臥乎事。
정조 4년
別單。一。自鳳凰城。至山海關。昨年年事。比再昨年豊登。村閭頗實。畜牧亦繁。而入關以後。則比關外雖云稍損。然鷄鳴犬吠。相聞于數千里之地。路無流丐之顚連者。非但直隷一省。各省皆然是如爲白齊。一。昨冬臣行入去時。距北京數日程。道聽塗說。皇帝將有禪位之擧是如爲白臥乎所。語無倫脊是白乎等以。到京後細探。則元無是說是白乎矣。第內閤奉上諭。有曰。朕自踐阼以來。恭遇郊壇大祀。一切儀文典禮。悉本誠恪之心。敬謹將事。以期昭格。歷四十四年。如一日。不敢稍有懈弛。唯是越歲庚子。朕春秋已屆七旬。雖自信精力如舊。凡升降拜獻。尙可不愆于儀。但迎神進爵。儀典繁重。若各位前。俱仍親詣。轉恐過疲生憊。於情意或有未孚。非所以展精禋。以答洪貺也。因思正位上香薦爵。朕必當恭晉申虔。至列祖列宗配位上香。朕仍親致其獻帛爵諸禮。著自今年。冬至南郊爲始。令諸皇子代進。此非朕之敢萌怠念也。會典開載郊壇之祀。原可遣親王恭代。敬憶皇朝六旬以後。因步履稍艱。壇門莊跪。以將誠意。今朕幸拜登。尙可如常。只期壹志明禋。竝非耽安逸而倦於對越。凡天下臣民。皆可諒朕本意。上帝祖宗。亦必鑑朕忱悃。且不特此也。嗣是而至八旬。能常如今日而不衰。亦不敢因年歲。屢增于禋祀。稍有或軼。若蒙上蒼眷佑。得遂朕之初願。至八十五歲歸政。惟當始終弗懈。以伸朕敬天法祖之深衷。著各該衙門敬遵辦理。竝通諭中外知之是白如乎。諭旨內所云。遂朕之初願云者。皇帝嗣服之初。乾淸宮內。默禱上天。享位若如聖祖仁皇帝六十年之久。則聖壽當爲八十五歲。到此年不親萬機。預有所定。故至發於綸音是如爲白齊。一。皇子質郡王永瑢。素精數學。皇帝諸子中最信愛。一從其所言。而近年以來。皇帝凡居處飮食器用之類。皆以九數備造。至於勅建寺院中。金佛斤重。亦以九數鑄成。假如金銅重八十一斤。則是爲九九之數。七十二斤。則是爲八九之數。大小准九輕重。故戚里之居于各省腴職者。或獻萬壽時禮物。則不敢以單偶進。必備九數呈。此是數學中所推得是如爲白齊。一。正月十二日天壇祈穀祭罷齋後。皇帝啓駕南巡。而適際上元放燈之節。元宵前後三日所經接駕州縣。競尙燈炮。進呈雜戲。新城知縣申允恭。別設十層鰲山爆燈整待是白如可。誤觸燈炮機括知縣與掌燈者數十人。同時被燒殞命。故皇帝大加惻傷。優給恤典。仍令停止前路之放燈是如爲白齊。一。昨年秋恩科初試時。福建士人郭鍾岳。年九十九。能赴場屋。皇帝特加褒典。仍令各省赴擧人年八十以上者。毋論入格與否。竝加恩賞給。擧人初試。使之直赴會試。用宣慶澤是如爲白齊。一。皇城內樓臺之窮極華麗。不可殫數。而以臣等所見言之。則宮城內紫禁城之間。有太液池。環池左右前後。寺院佛塔。橫亘連絡。殆至眩目。而五龍亭後。又營一大刹。工役之費。不啻累百萬。而皆出內帑是如爲白臥乎所。領賞歸路。逶迤作行。欲見其基址。而門者禁不得深入。只見五龍亭是白乎乃。挾宮墻數里之間。左右堆積者。無非太湖石。石皆奇古。而玲瓏穿穴。大小不一。一塊非一。車所可運。欲計其數。難以盡記。問諸彼人。則是皆新造寺觀所粧點之物。而趁皇帝五月初九日圓明苑回鑾之前。當完訖是如爲白乎所。爲遊觀之娛。役民興作如此。而以私帑儲蓄者。厚給工費。故民不爲怨是如爲白齊。一。直隷保定府長蘆隘口。卽各省富商輳集之所。衆商預輸蘇杭間綵縀與奇玩。路傍結棚。如物形或樓臺狀。窮極眩采。橫亘於數十里店鋪之間是白如可。待皇帝經過。衆商山呼如雷。皇帝駐蹕而觀。卽地賜諭曰。朕巡幸江浙。道經畿輔。長蘆衆商踴躍抒忱用宜一體加恩。俾霑慶澤。將長蘆商人。應徵稅銀五十餘萬兩內十分之一。鋪作五年常稅。俾商力益資饒裕。該部卽遵行云云爲白臥乎所。臣等留館時。皇城緞鋪諸商。私語譯舌輩曰。今春皇上南巡之故。細縀比前太減云云是如爲白去乙。傍加採探。則果緣於長蘆商人之結綵。南來之緞車向京者。中止於長蘆之所致是如爲白齊。一。皇帝南巡時。駐蹕行官與寺院。竝不加采。仍舊修葺。而其物力。從該省鹽課稅銀內。量宜劃給。不煩民力爲白乎旀。翠華所經路傍叩祝之父老。加恩賞賚是如爲白齊。
정조 4년
庚子四月初七日。兼春秋張顯慶。禮曹啓目。黃海前監司狀啓。以谷山府鄕校移建事。備陳形便。而聖廟移建。事體重大。臣曹不敢擅便。上裁。何如。啓。傳曰。聖廟移建。事體至重。農時役民。亦涉擧贏。更令新道伯。秋成後親審論理狀聞。以爲覆處之地爲良如敎。
정조 4년
刑曹啓目。擊錚人張時運父。捧其雇價。買來弓角。則此與多數潛賣有間。年當七十。編配九年。則有足以懲其罪。宜有疏釋之典是乎矣。自明之言。不可準信。事關潛賣。有難輕議放送。令本道査實啓聞後稟處。何如。啓。傳曰。依允。
정조 4년
刑曹啓目。以內需司啓本。河東府敗船人張孟龍事。因漢城府啓辭。有分付戶刑曹。公覈酌處之命矣。各人等招辭及安山郡査報差使員原情據。船隻致敗。果爲的實是乎矣。旣違添載之事目。又有換名之疑端。該宮任督納。不啻異事。別無可罪之端。張孟龍段。私船裝載。已違事目。冒佩京牌。呈狀法司。尤萬萬痛駭。自臣曹考律嚴處爲乎旀。河東公兄段。初旣締結孟龍。擅載私船。末又瞞報本宮。謂以囚禁者。殊極駭惋。令本道嚴刑是乎旀。至於該宮之徵捧稅穀。該邑之違越事目。非臣曹所可擧行。令戶曹稟處。何如。啓。傳曰。依允。前後宮房事。寧刻無緩者。誠以急於爲民些少已甚之嘆。有不足顧也。至於本事。則去冬京兆草記。極知其礙眼。而姑令從施。容竢該曹之査處是如乎。觀此覆奏。益覺初料之不爽。大抵京兆之職。都民休戚係焉。爲官長者。必須公聽竝觀。然後可無幽隱之莫暴。而執此一節觀之。足可三隅反。宮房事猶然。無告小民。無賄而何以得訟乎。當該漢城府堂上。爲先罷職。更加嚴査。以爲後日懲礪之地爲良如敎。
정조 4년
刑曹罪人金奉鎭加刑啓目。傳曰。更加嚴刑取服爲良如敎。
정조 4년
刑曹罪人白占卜加刑啓目。傳曰。更良嚴刑。期於得情爲良如敎。
정조 4년
刑曹罪人李光點加刑啓目傳曰。加刑期於得情爲良如敎。
정조 4년
刑曹罪人崔廷喆加刑啓目。傳曰。更加嚴刑。期於得情爲良如敎。
정조 4년
刑曹罪人印殷復加刑。啓目。傳曰。更加各別嚴訊。期於輸款爲良如敎。
정조 4년
刑曹罪人朴𤩕加刑啓目。傳曰。除尋常各別嚴刑。期於得情爲良如敎。
정조 4년
刑曹罪人金龍河加刑啓目。傳曰。更良加刑得情爲良如敎。
정조 4년
刑曹罪人張漢福加刑啓目。傳曰。依前除良。各別加刑爲良如敎。
정조 4년
刑曹罪人安七金加刑啓目。傳曰。嚴訊期於輸款爲良如敎。
정조 4년
刑曹罪人金廷周加刑啓目。傳曰。除尋常更加嚴刑。期於直招爲良如敎。
정조 4년
庚子四月初七日辰時。上御隆孝門。內入侍時。左承旨李亨逵。記事官金載瓚李𤧣鄭東浚。訓鍊大將具善復。禁衛大將李敬懋。御營大將李柱國。以次進伏訖。命書傳敎曰。承旨房仍新除授承旨牌招。命書刑曹啓目判付。上曰。俄令武臣中久枳於政注人姓名書入矣。如已盡書持入。賤臣還奏曰。姑未及抄出云矣。命退。諸臣以次出。
정조 4년
行都承旨鄭元始坐。左承旨李亨逵坐。右承旨徐有防坐直。左副承旨金魯淳坐。右副承旨金魯永坐。同副承旨沈豊之坐直。注書金載瓚仕一員未差。假注書趙興鎭仕直。事變假注書姜彙鈺仕。
정조 4년
金魯淳啓曰。合辭方張之時。兩司無詣臺之員。事甚未安。除在外外。呈告人員。竝卽牌招。何如。傳曰。允。
정조 4년
傳于沈豊之曰。戶房承旨入侍。
정조 4년
備忘記。傳于李亨逵曰。今夜弛禁事。分付巡邏營門及捕廳。預令坊曲知之。
정조 4년
傳于徐有防曰。禮曹參判入侍。
정조 4년
傳于沈豊之曰。承旨與入直玉堂入侍。
정조 4년
金魯淳。以義禁府言啓曰。慶尙監司趙時俊啓本據。刑曹粘目內。昌原前府使張鉉佐。時府使崔秉敎。熊川縣監丁志說等。令該府拿問處之事。允下矣。張鉉佐今方待命。卽爲拿囚。而崔秉敎時在任所。依例發遣府羅將拿來。丁志說時在任所。發遣府羅將交代後拿來。何如。傳曰。允。
정조 4년
沈豊之。以備邊司言啓曰。諸道軍餉。居末拿問。居二決杖。居三推考。還上。居末決杖。居二推考。居三勿論。旣有事目矣。取考諸道己亥捧未捧啓本。則平安道舊還上軍餉。居未林土前別將吳世雄。居二兎城僉使朴成大。居三龍淵別將白敏行。元還上。居末林土前別將吳世雄。居二老江僉使皮慶遠。居三孟山縣監王漢禎。別軍餉全未捧大坡兒權管高重泰矣。昨年年事。諸道登熟。酌定舊還。皆已準捧。而獨於關西。未捧邊將。竝依事目勘處之意分付。何如。傳曰。允。
정조 4년
李亨逵。以禁衛營言啓曰。本營軍色從事官金宇鎭。有身病。勢難察任。改差。何如。傳曰。允。
정조 4년
大司憲李性源。司諫金履禧。掌令尹行晉。持平崔守魯。校理姜忱林濟遠。副校理李時秀徐鼎修。正言李濟萬。修撰徐有成尹尙東。副修撰金宇鎭朴在源啓曰。請喬桐府黜置罪人鄭致達妻。快正王法。以洩神人之憤。請還寢遠竄罪人韓翼謩金吾草記勿施之命。仍施遠竄之典。請放歸田里罪人金相福。亟令王府。拿鞫嚴問。快正王法。請黑山島圍籬罪人龜柱。亟加嚴鞫。快正王法。請削黜罪人洪樂純。爲先中途付處。答三司曰。不允。
정조 4년
大司憲李性源。司諫金履禧。掌令尹行晉。持平崔守魯。正言李濟萬啓曰。請濟州牧移配罪人敬彬。亟令王府。更爲設鞫得情。請彦衡養遂獻遂。竝令王府。設鞫嚴問。請還寢會遂絶島定配之命。仍令王府。嚴鞫得情。請還寢李觀源定配之命。更令王府。設鞫得情。請遲晩後物故罪人啓能。亟施孥籍之典。請令王府。一依古典。趾賊等凶種之年未滿者。待其稍長。卽施邦刑。俾絶凶逆易種養禍之患。請物故罪人志恒之支屬應坐者。絶島散配。請洪國榮爲先亟施遠竄之典。答兩司曰。不允。末端事速停此啓也。措辭見上
정조 4년
持平崔守魯啓曰。請大靜縣爲奴罪人金壽賢。依律處斷。請興陽縣爲奴罪人河翼龍。南海縣爲奴罪人金重得。亟令王府。設鞫得情。快正王法。請梁山郡定配罪人錫達。依律處斷。請大靜縣定配罪人聖中。亟令王府。設鞫嚴問。期於得情。快正王法。請削版罪人有臣宗甲義駿。令王府。設鞫嚴問。依律處斷。請鍾城府定配罪人趙濟泰。海南縣定配罪人李潤成。更令王府。設鞫得情。施以當律。請楸子島定配罪人趙嵎。亟寢配處之命。仍令王府。設鞫得情。快正王法。請薪智島荐棘罪人瑩中。設鞫嚴問。快施當律。請濟州牧定配罪人後樂。亟令王府。更加嚴鞫。期於得情。請三水府定配罪人孫效忠。泗川縣定配罪人柳仁培。放逐本鄕罪人李鳳昌沈德一李德成。罪人申世輝蔡伯周盧聖翊。仍令王府。更加嚴鞫。期於得情。請楸子島安置罪人李普行。亟令王府。拿鞫嚴問。答府曰。不允。趙濟泰等事趙嵎事。亟停勿煩。措辭見上
정조 4년
庚子四月初八日。兼春秋張顯慶。訓鍊都監單子。今四月初九日習陣日次乙仍于。露梁沙場聚軍操鍊事。傳曰。燈夕翌日。待漏赴操。殊非休兵之意。明日日次習陣停止。可也。
정조 4년
庚子四月初八日辰時。上御誠正閣。戶房承旨入侍時。右副承旨金魯永。記事官金載瓚李𤧣鄭東浚。以次進伏訖。命書傳敎曰。今日名節日也。街巷之間。民庶之會集遊飮。不是異事。至今夜勿爲出禁事。分付三法司。上曰。法司官員發牌。分付。平市官員。一體發牌聽傳敎也。以文臣殿講處所取稟。命書傳敎曰。以宣政殿爲之。命退。承史以次出。
정조 4년
庚子四月初九日。兼春秋張顯慶。禁衛營單子。今四月初十日習陣日次乙仍于。露梁沙汀良中。聚軍操鍊爲白去乎。外營各處入直將官軍兵等。依例除標信出用爲白乎矣。銅龍門西營兩處入直將官軍兵段。依定式不得出用事。傳曰。停止。
정조 4년
庚子四月初九日巳時。上御誠正閣。禮房承旨入侍時。右承旨徐有防。記事官金載瓚李𤧣鄭東浚。以次進伏訖。命書傳敎曰。政事當日爲之。又命書傳敎曰。左右史不備。注書金載瓚。還付翰林。口傳擧行。又命書傳敎曰。金吾時囚。皆令今日捧供以聞。又命書右副承旨金魯永疏批訖。命退。承史以次出。
정조 4년
庚子四月初九日未時。上御誠正閣。都承旨軍士房承旨入侍時。行都承旨鄭元始。左副承旨金魯淳。假注書吳翼煥。記事官李𤧣金載瓚。以次進伏訖。上曰。政官誰某入來乎。鄭元始曰。判書參議入來矣。上曰。都承旨先退。上命書傳敎曰。十八日武臣殿講。依例爲之。又命書傳敎曰。再明日文臣殿講。退定於武臣殿講日。仍爲兼行。該房知悉。上命退。諸臣以次退出。
정조 4년
庚子四月初九日申時。上御誠正閣。兵曹判書入侍時。兼兵曹判書蔡濟恭。右副承旨金魯永。假注書吳翼煥。記事官李𤧣金載瓚。以次進伏訖。上曰。永祐園路。由安樂峴。此路卿見之乎。濟恭曰。見之矣。上曰。今則日力甚長。永祐園展拜後。欲轉往懿昭墓。而旣還入城。復爲出城。事涉如何。由城外而往。則其路遠近。何如。路若稍近。則欲由城外矣。濟恭曰。城外無御路矣。臣未知其路。而似不下三四十里矣。上曰。然則日力似不足矣。以來年爲之。何如。濟恭曰。懿昭墓擧動。與城內動駕無異。不至爲弊。從後擇日爲之。似好矣。上曰。兵曹與吏曹有異。亦多有拔望停望之人乎。濟恭曰。其時下敎好矣。有司之臣。豈不思仰體之道。而兵批則異於吏批。拔望停望之時。判書獨自主之。初不與亞堂相議。故曹吏亦不得聞知。判書遞去。則後來者不知停拔之由於何事。不敢遽然檢擬。以此之故。無論有累無累。積滯者多矣。至於在任在喪者。或至十四五年未甄復。前則試射時有病者。以病懸頉。今則不得懸病。故材落者甚多。而不得收用。一時警飭之罪。非終身之棄。而如此類擧皆積滯。今無着手處。若以積滯者。指名書入。則全部官案皆當入之。停拔者則數三人可以書入。如李潤章。以潤成四寸之故。其時爲鐵山府使。而監司狀罷。因以沈滯。似過分數。上曰。過矣。濟恭曰。趙㙫亦不得擬望矣。上曰。軍門望則入之乎。濟恭曰。然矣。自今爲兵判者。仰體聖意。闊狹疏通。似好矣。上曰。以疏滯爲主則甚好。而窠窄可悶。濟恭曰。初除守令者。自上各別申飭。故雖經歷僉正之類。吏批。以備擬守令爲難。所以積滯者多。而遂不免窠窄之歎矣。上曰。此豈朝廷之意乎。自吏批收用。久次則好矣。上命退。諸臣以次退出。
정조 4년
行都承旨鄭元始坐。左承旨李亨逵坐直。右承旨徐有防坐。左副承旨金魯淳坐。右副承旨金魯永坐。同副承旨沈豊之坐直。注書二員未差。假注書吳翼煥仕趙衍德仕直。事變假注書姜彙鈺仕。
정조 4년
徐有防啓曰。明日視事取稟。傳曰。停。
정조 4년
金魯淳。以都摠府言啓曰。今日入直內三廳武兼禁軍及軍兵等中日習射。請出標信。答曰。知道。
정조 4년
以御營廳習陣單子。傳于金魯淳曰。動駕隔日置之。
정조 4년
李亨逵。以禁衛營從事官來言言啓曰。今日本營軍兵日次私習云矣。敢稟。答曰。知道。
정조 4년
以京畿監司回還冬至正使上來時。假都事。代行迎候狀啓。傳于李亨逵曰。都事稱病。假都事替行之請。前所罕見。果有實病。何不據例請罷乎。此亦紀綱所在。該都事先汰後拿。此狀啓還下送。
정조 4년
李亨逵啓曰。臣依定式。今日進詣仁政殿月臺。入直禁軍等軍器服色點考。則皆無頉。仍傳敎內辭意勞問。則竝皆好在云矣。敢啓。答曰。知道。
정조 4년
金魯淳啓曰。持平徐有鍊。前以兵曹郞廳禁推傳旨啓下矣。依例遞差傳旨捧入之意。敢啓。答曰。知道。
정조 4년
鄭元始。以臺諫有闕。政事取稟。傳曰。當日爲之。
정조 4년
有政。吏批。判書金鍾秀進。參判鄭民始病。參議李敬養式暇。行都承旨鄭元始進。以李正薰爲持平。李聖圭爲同敦寧。李鼎運爲兵曹正郞。趙爲平市令。趙鼎鎭爲進賀兼謝恩使。書狀官姜爲京畿都事。李益瑞學正單付。
정조 4년
李亨逵。以都摠府言啓曰。今此永祐園擧動時。侍衛不可不備員。而副摠管三員有闕之代。令該曹卽爲口傳差出。以爲備員侍衛之地。何如。傳曰。今日政差出。
정조 4년
兵批。兼判書蔡濟恭進。參判李萬恢病。參議尹勉升病。參知南柱老入直進。左承旨李亨逵進。以金夏材鄭昌順李𡊠爲副摠管。崔昌傑爲僉知。李光春爲訓鍊主簿。李陽信爲武兼。康宙爲全羅右水虞候。張致遠爲德津萬戶。朴天衡副司果單付。
정조 4년
傳于李亨逵曰。騎馬一匹立之。史官一員待令。
정조 4년
傳于李亨逵曰。訓局餘軍之替用。殊非簡率之本意。勿爲代把。此後本園展拜時。依此定式施行。摠府兵堂郞及五衛將武兼等侍衛。到城外依陵幸時例。從略隨駕。令兵判知悉。以此更爲磨鍊節目以入。
정조 4년
金魯永。以戶曹言啓曰。因刑曹啓目。慶尙道河東府義烈宮納稅米一百四十四石及各宮房與士夫家米租太。合八百六十石。所載船一隻。己亥四月二十八日到京畿南陽地。遇風致敗。穀物漂失。船格渰死。而自義烈宮圖署本邑。使之徵納。故船人張孟龍。來訴京兆。自京兆覆奏後。又自刑曹査實本道所謂張孟龍換名呈訴之罪。考律嚴處。而稅穀之徵捧與否及該邑之違越事目。令戶曹稟處事。允下矣。各宮房元結稅米之稅船添載。已有節目。則該邑之引用謬例。肆然裝載於私船。致此臭載之患者。極涉駭然。其違越事目。罪不可不懲。當該守令。令本道指名現告。拿問處之。至於穀物。則船隻雖云致敗。而旣無一石。拯出格軍。亦稱渰死。而屍體又未拯得。當此船漢輩奸僞百出之時。決不可以大洋致敗人物渰死之例論。而免徵宮納穀物。令該邑嚴査準捧。卽爲上納之意分付。何如。傳曰。允。
정조 4년
金魯淳。以兵曹言啓曰。今此永祐園擧動時。各差備應把馬及內吹所騎馬。無以推移。依昨年例。京畿驛馬四十疋補把之意。分付本道。何如。傳曰。允。
정조 4년
又以義禁府言啓曰。兵曹前正郞徐有鍊禁推事。傳旨啓下矣。徐有鍊下去京畿長湍地云。依例發遣府羅將拿來。何如。傳曰。允。
정조 4년
議政府領議政金尙喆箚曰。伏以臣自經向日入侍。賤病實狀。已蒙天鑑之俯燭。至有調理之敎。如臣螻蟻之命。固何足惜。而猶且多般藥治。期或得一半分差效者。必欲體慈天眷恤之大德洪恩也。其間將息。已過旬日。苟使臣可能强而行之。出入筵席。則何敢爲息偃晏如之計。而衰氣難敵。進退無常。平居對人。酬酢亦艱。以此昏瞶之狀。雖欲不計苟且。黽勉趨朝。其可得乎。若臣之寤寐惶悶。晷刻不自安者。一日二日。虛帶重任。無以贊一初奮勵之新化。徒使兩揆。若是賢勞。而臣之强策。旣無其望。惟當早自引免。以幸國事而已。臣雖萬萬無狀。亦何忍托不病之病。而圖一己之便。忘殿下之恩。而謾殿下之聽也。玆不得不短箚自列。伏乞聖明。諒臣病之不可强迫。察臣職之難容羈縻。亟命盡解臣本兼諸任。俾得便意調病。以卒終始生成之澤。臣不勝公私顒祝之至。取進止。答曰。省箚具悉卿懇。近日寒燠無常。朝晝之氣判異。此時節攝。易致失宜。惟望起居飮食之際。努力加護。遄臻勿藥也。箚中引免之辭。決知萬萬過中。噫。予小子之所以倚毗仰成者。果何如。而卿胡忍發此卸務之情耶。且聞輪行之感。無人不痛。雖在少壯之人。動經旬月將治云云。況卿篤老年齡。益宜十分愼攝。卿其念予至意。勿赴公堂。三明陪班。亦勿進參。雖於差復之後。自量氣力。有時造朝。庶可爲便矣。攝養之方。噫。臥閣論道。已跡班班。惟其振頹綱整淆俗董勅淬屬之道。豈以在家在公。而或爲間然。更冀卿之無孤此區區之望。仍傳曰。此批答遣史官。傳諭于領議政。仍令藥院。所下藥物齎傳。
정조 4년
知實錄事臣兪彦鎬疏曰。伏以。臣受恩罔極。致位至此。臣雖無狀。亦有彝性。豈不欲殫竭魯鈍。生死向前。而奈臣情私。實無離親供職之望。或値有事入朝之時。則雖不敢爲久留之計。竊冀家信報安。少效奔走於職事之末者。素心耿耿。而向於新膺寵擢。方赴譯試之際。又不得不自犯擅行之誅。揆以常情。夫豈樂爲。其亦慼矣。何幸聖慈寬貸。許解本職。俾便救護。隨處曲遂。無往非恩。而臣之任情蔑分之罪。益無所逃矣。惟是實錄纂修之任。自昨冬以後。一味虛帶。所掌年條。尙未了訖。縱緣情勢之使然。而日夕兢悶。如負重荷。迺者因史廳草記。有另加申飭。趣來編摩之敎。臣聞命震恐。亟宜竭蹶趨承之不暇。而第臣母病。蓋是近來輪感之最重者。閱旬彌留之餘。大勢雖幸少歇。而篤老綿綴之氣。一經添痛。神力形觀。不啻落下數層。尙委枕席。昏涔不省。藥餌扶將。頃刻難捨。雖欲黽勉赴朝。其勢末由。抑塞惶悶。不知所出。噫。臣自頃承敎之後。感激嚴畏。固不敢復申前懇。屢瀆崇聽。而目下情理。如上所陳。玆從縣道。冒死仰籲。伏願天地父母。特加哀憐。將臣史局兼。亟行鐫免。以便公私。不勝大幸。臣無任屛營祈懇之至。謹昧死以聞。答曰。省疏具悉。情理旣如此。事役實屬時急。卿兼帶史局之任。今姑許遞。
정조 4년
庚子四月初十日午時。上御誠正閣。禮房承旨入侍時。右承旨徐有防。假注書趙衍德。記事官鄭必忠。記事官鄭東浚。以次進伏訖。上曰。下番催促入來。上曰。都承旨入侍。都承旨入侍事。榻前下敎賤臣承命出來。召鄭元始進前。王大妃殿進御一錢重人蔘粟米飮一貼煎入事。榻前下敎上曰。今方開政乎。有防曰。已爲開政矣。金載瓚實錄廳摘奸後進前。上曰。一竝齊進乎。載瓚曰。果爲齊進矣。上曰。齊進擧案謄來乎。載瓚曰。謄來矣。上命讀。載瓚讀奏。命書傳敎曰。三明日出宮。當以協陽門爲之。該房知悉。上命退。諸臣以次退出。
정조 4년
庚子四月初十日申時。上御誠正閣。坐直承旨入侍時。同副承旨沈豊之。假注書趙衍德。記事官鄭東浚。記事官金載瓚。以次進伏訖。上曰。玉堂入直人知入。賤臣承命出。復奏曰。林濟遠尹尙東。今方入直云矣。命書榻敎曰。王大妃殿進御一錢重人蔘粟米飮一貼煎入事。仍命退。諸臣以次退出。
정조 4년
行都承旨鄭元始坐。左承旨李亨逵坐。右承旨徐有防坐。左副承旨金魯淳坐。右副承旨金魯永坐直。同副承旨沈豊之坐直。注書二員未差。假注書吳翼煥仕趙衍德仕直。事變假注書姜彙鈺仕。
정조 4년
徐有防啓曰。明日永祐園親祭齋戒。再明日動駕相値。十四日國忌齋戒。十五日國忌正日。視事頉稟。傳曰。知道。
정조 4년
傳于徐有防曰。輪對官入侍。
정조 4년
吏批口傳政事。以李性源兼同知實錄事。
정조 4년
傳于沈豊之曰。同副承旨入侍。
정조 4년
傳于沈豊之曰。近來夜禁之解弛。推此一事。可以知之。別監之深夜橫行反復。甚於前日。以今日觀之。入番別監之差備近處待令。忽地逃躱。終未搜得。此非解弛而然乎。名以軍門飭禁。稍久則玩揭若此。三軍門兩捕廳從事官。待明朝發牌。夜禁解弛委折問啓。
정조 4년
徐有防。以實錄廳郞廳。以摠裁官意啓曰。本廳堂上兪彦鎬許遞之代。旣有帶臺銜仕進之例。司憲府。大司憲。李性源差下。使之察任。何如。傳曰。允。
정조 4년
鄭元始。以宗親府有司堂上意啓曰。今此永祐園幸行敎是時。宗臣十二員。以每品例爲隨駕。而摠管及享官老病罷散在喪人員外。只是六員。以此數依前隨駕之意。敢啓。傳曰。知道。
정조 4년
李亨逵。以兵曹意啓曰。今四月十一日武臣賓廳武經講書時。武臣兼宣傳官鄭潤玉。守門將徐志逸。摠戎廳哨官任光杓。守禦廳哨官朴希彦三略不通。依法典推考警責。何如。傳曰。允。
정조 4년
沈豊之。以禁衛營草記啓曰。己亥年永祐園動駕時。本營隨駕之例。只領出番馬步軍擧行。而昨下傳敎中。銅龍門西營兩處入直軍。各留十名。餘皆赴陣事。命下矣。內入直軍兵。亦皆參陣。則便屬擧營隨駕之例矣。銅龍門西營入直將官。各率十名仍直。餘皆赴陣事。待標信擧行。外營各處入直將官軍兵等。亦依擧營隨駕時例擧行。而還宮後還入直之意。敢啓。傳曰。昨日傳敎中。本營所管兩處入直軍。各留十名之命。因兵曹節目。訓局軍替代一節。而意謂全數赴陣。有是命矣。觀此草記。隨駕軍只是出番軍云爾。則卿營草記與兵曹節目。有逕庭者。不可指一下敎。更令兵曹。相考昨年例稟處。
정조 4년
庚子四月十一日巳時。上御誠正閣。輪對官入侍時。左承旨李亨逵。假注書趙衍德。記事官鄭東浚。記事官金載瓚。尙衣別提沈遇。宗簿主簿朴行淳。司饔直長李㝡源。司僕判官鄭華淳。校書博士金瑞復。以以進伏訖。上曰。職姓名。遇曰。尙衣院別提沈遇矣。上曰。有何職掌乎。遇曰。掌金銀色矣。上曰。有遺在乎。遇曰。白磻時在十三斤。菖蒲時在九斗零。藜灰一石十四斗零矣。上曰。有弊瘼乎。遇曰。無矣。上曰。有所懷乎。遇曰。無所懷矣。命退。遇先退。行淳進伏。上曰。職姓名。行淳曰。宗簿寺主簿朴行淳矣。上曰。有職掌乎。行淳曰。只守譜閣矣。上曰。有所懷乎。行淳曰。無所懷矣。命退。行淳先退。㝡源進伏。上曰。職姓名。㝡源曰。司饔寺直長李㝡源矣。上曰。有職掌乎。㝡源曰。職掌則入直時。只有監饌而已矣。上曰。有所懷乎。㝡源曰。無所懷矣。命退。㝡源先退。華淳進伏。上曰。職姓名。華淳曰。司僕寺主簿鄭華淳矣。上曰。有職掌乎。華淳曰。掌牧場色矣。上曰。牧場幾處乎。華淳曰。牧場二十一處矣。上曰。有遺在乎。華淳曰。時在錢文四千九百兩。米一千二百石。太一千四百五十石。木六同二十疋。牟五百四十石矣。上曰。有弊瘼乎。華淳曰。無弊瘼矣。上曰。曾經幾邑乎。華淳曰。經四郡邑矣。上曰。爲人極精矣。亨逵曰。然矣。上曰。是誰子乎。亨逵曰。是鄭錫百之子。晩淳之弟也。上曰。典刑與乃兄頗殊矣。有所懷乎。華淳曰。無所懷矣。命退。華淳先退。瑞復進伏。上曰。職姓名。瑞復曰。校書館博士金瑞復矣。上曰。有職掌乎。瑞復曰。只入直時。看檢書籍。時時曝曬矣。上曰。有錢米乎。瑞復曰。本無錢米。而只有元貢木七十四同內。均役廳給代木三十三同二十三疋。外邑所捧木四十同二十七疋矣。上曰。是木何木也。瑞復曰。此匠人價布木。而此非臣之職掌也。乃校書校理之職掌。而用於員役工匠朔下也。上曰。遺在幾何乎。瑞復曰。本館所貢冊紙三千四百十四卷十四張帖。冊紙九百九十三卷十七張。時政記紙七百五十八張矣。上曰。肅廟朝實錄六十五卷冊。每一卷所入紙數退出後。照數以奏。可也。命退。瑞復先退。上曰。都承旨入侍。賤臣承命出來。召鄭元始進前。王大妃殿進御一錢重人蔘粟米飮一貼煎入事。榻前下敎都承旨入侍事。榻前下敎上曰。史庫曝曬。今餘幾處乎。東浚曰。只餘江華矣。上曰。下番見江華乎。載瓚曰。臣祖之守江華時見之矣。上曰。下番往則亦爲奇異矣。特命載瓚。速卽擇日以往也。上命載瓚。奉入宣廟寶鑑冊。命退。諸臣以次退出。
정조 4년
庚子四月十一日未時。上御誠正閣。同副承旨入侍時。同副承旨沈豊之。假注書趙衍德。記事官鄭東浚。記事官金載瓚。以次進伏訖。上曰。上番往于實錄廳。摘奸以來。東浚承命出去。命書傳敎曰。騎馬一匹立之。史官一員待令。王大妃殿進御一錢重人蔘粟米飮一貼煎入事。榻前下敎命書傳敎曰。使行雖已渡江。旣有探問以聞之命。則雖與下諭有異。豈可無回報之事。事涉慢忽。自政院問于備局箕營以奏。上命退。諸臣以次退出。
정조 4년
行都承旨鄭元始齋宿。左承旨李亨逵齋宿。右承旨徐有防齋宿。左副承旨金魯淳齋宿。右副承旨金魯永齋宿。同副承旨沈豊之齋宿。注書二員未差。假注書吳翼煥齋宿趙衍德齋宿。事變假注書姜彙鈺仕。
정조 4년
徐有防啓曰。明日大駕詣永祐園入齋室後。王大妃殿惠慶宮問安。何承旨進去乎。敢稟。傳曰。右副承旨進去。
정조 4년
金魯淳啓曰。合辭方張之時。兩司無詣臺之員。事甚未安。除在外外。未肅拜呈告人員。竝卽牌招。何如。傳曰。允。
정조 4년
李亨逵啓曰。禁衛營從事官來言。今日本營軍兵日次私習云矣。敢啓。傳曰。知道。
정조 4년
又啓曰。近來夜禁之解弛。推此一事。可以知之。別監之深夜橫行反復。甚於前日。以今日觀之。入番別監之差備近處待令。忽地逃躱。終未搜得。此非解弛而然乎。名以軍門飭禁。稍久則玩揭若此。三軍門兩捕廳從事官。待明朝發牌。夜禁解弛委折問啓事。命下矣。問于訓鍊都監從事官。則以爲常時夜禁。不能檢飭。致有此問啓之命。不勝惶恐云。問于禁衛營從事官。則以爲常時巡邏。不能嚴禁。伏承問啓之敎。惶恐無地云。問于御營廳從事官。則以爲去夜行巡時。別監五人。逢着於敦化門鮒魚橋等處。執捉詰問。則答以傳命出去。至示通符。故不敢執捉。而蓋緣常時夜禁。不能嚴飭。致有此問啓之命。不勝惶恐云。問于左邊捕盜廳從事官。則以爲去夜傳命別監。逢着詰問。則出示通符。故不敢執捉。而逃躱掖隷。未能捕捉。不勝惶恐云。問于右邊捕盜廳從事官。則以爲去夜本廳一二牌軍官。兩次逢着傳命別監。見其通符後。不敢執捉。而差備待令掖隷逃躱者。未能捕捉。致有此問啓之命。不勝惶恐云矣。敢啓。傳曰。飭何易緩。禁何易弛乎。此後須更淬勵事分付。
정조 4년
傳于鄭元始曰。軍士房承旨入侍。
정조 4년
傳于李亨逵曰。明日聚軍。天明後爲之事分付。
정조 4년
傳于鄭元始曰。兵曹郞廳有闕代。口傳差出。
정조 4년
吏批口傳政事。以李羽晉爲兵曹佐郞。
정조 4년
傳于李亨逵曰。旣非申時聚軍。則別監之先着戎服。便同常時服色。不能檢飭之當該司謁。從重推考。歷過改院。而不爲申飭。在院諸承旨。一竝推考。
정조 4년
徐有防啓曰。明日動駕。旣有天明聚軍之命。則陪從諸臣。固不宜申後戎服。而今日玉堂上下番。具戎服往來闕中。雖然未諳事例之致。其在相規之道。不可無警責。推考。何如。傳曰。允。
정조 4년
傳于鄭元始曰。都承旨。右承旨入侍。
정조 4년
傳于鄭元始曰。大司成前望單子入之。朴師訥落點。
정조 4년
李亨逵。以兵曹草記啓曰。因禁衛營草記。更令兵曹。相考昨年例稟處事。命下矣。今番擧動時凡節。一依昨年例擧行事。旣承下敎。故節目修啓之際。依昨年節目。禁衛軍兵全屬後廂事磨鍊矣。朝者因禁衛大將李敬懋言送。始知昨年節目。則果以建陽門西營入直。前期替代之意啓下。而自宿衛所勿爲替代。只以出番三哨軍兵。稟定隨駕云矣。蓋其時宿衛將臣。卽禁衛大將。故自本營如是擧行而已。而旣無擧措之。分付。又無節目之付標。故臣曹只憑節目。不知裏面。一依昨年例修入矣。昨下傳敎。建陽門西營入直。各留十名。勿爲替代。餘皆赴陣事命下。則係是該營全數隨駕。故該營眩於擧行矣。大抵隨駕軍摠之該營已例與啓下節目。逕庭如此。事係莫重。不可不及時仰稟。故臣果構出草記一本。送示於李敬懋。又以本兵。旣有此草記。禁營則不當更爲草記之意。丁寧送言矣。敬懋不爲更報於臣。忙忙以草記先呈。故臣曹草記。則以差後。不免見却於喉院。致煩更令兵曹稟處之敎矣。本兵旣是該營主管。節目又是本兵指揮。則在該營道理。惟當恭俟臣曹草記之啓下。而公然出角勝之意。以臣送言。有若不足施不足信者然。平時如此。緩急何論。敬懋之驕妄放肆。姑無論。臣之罷軟不勝任。於此益著。惶恐待罪之意。敢啓。傳曰。知道。然則依昨年隨駕數磨鍊。元節目改付標。卿則勿待罪。
정조 4년
傳于金魯淳曰。入啓文書。非特有誤書之失。亦多有刀擦處。當該注書推考。